****

|  |
| --- |
| **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**  **ՖԻՆԱՆՍՆԵՐԻ ՆԱԽԱՐԱՐՈՒԹՅՈՒՆ**  **ՆԱԽԱՐԱՐԻ ՏԵՂԱԿԱԼ** |

|  |
| --- |
| **№ 04/26-1/16578-2023** |

0010, Երևան, Մելիք-Ադամյան փող. 1

Վեբ կայք՝ www.minfin.am, ֆիննախ.հայ

Էլ. փոստ՝ secretariat@minfin.am

Հեռ.՝ (+374 11) 800 156

ՀՀ ՊԵՏԱԿԱՆ ԿԱՌԱՎԱՐՄԱՆ

ՄԱՐՄԻՆՆԵՐԻՆ

ՀՀ ՆԱԽԱԳԱՀԻ ԱՇԽԱՏԱԿԱԶՄԻՆ

ԵՐԵՎԱՆԻ ՔԱՂԱՔԱՊԵՏԱՐԱՆԻՆ

Հայտնում ենք, որ ՀՀ ֆինանսների նախարարի 18.08.2023թ. 359-Ա հրամանով (ուժի մեջ է մտել 18/08/2023թ.) փոփոխություններ են կատարվել հրավերների օրինակելի ձևերում, որոնք հրապարակված են procurement.am հասցեով գործող տեղեկագրի՝ «Օրենսդրություն» բաժնի «Փաստաթղթերի օրինակելի ձևեր» ենթաբաժնում՝ նաև ռուսերեն լեզվով:

Հրավերների օրինակելի ձևերում կատարվել են հետևյալ հիմնական փոփոխությունները՝

* էլեկտրոնային գնումների համակարգի միջոցով կազմակերպվող ընթացակարգերի դեպքում, եթե մասնակիցը հայտի ապահովումը ներկայացրել է բանկային երաշխիքի ձևով, ապա դրա բնօրինակը չի տրամադրում գնահատող հանձնաժողովին: Ընդ որում ապահովումը գանձելու համար պատվիրատուն երաշխիքը թողարկած բանկին տրամադրում է հայտով ներկայացված երաշխիքը.
* նախատեսվել են կարգավորումներ հայտի, պայմանագրի և որակավորման ապահովման գումարների վերադարձման կամ մարման պարագայում բանկային երաշխիքի դեպքում՝ բանկին, իսկ կանխիկ փողի դեպքում՝ ՀՀ ֆինանսների նախարարությանը դիմելու ժամկետների և ձևաչափերի վերաբերյալ:

Միաժամանակ հայտնում ենք, որ՝

* հիշյալ տեղեկագրում ստեղծվել է «Հաճախ ստացվող հարցադրումների վերաբերյալ տրամադրված պարզաբանումներ» բաժինը, որում պարբերաբար հրապարակվում են պատվիրատուներից և մասնակիցներից հաճախակի ստացվող հարցադրումների վերաբերյալ ՀՀ ֆինանսների նախարարության կողմից տրամադրված պարզաբանումները.
* ՀՀ կառավարության 04/05/2017թ. N 526-Ն որոշման 1-ին կետի 1-ին ենթակետով հաստատված կարգի 33-րդ, 57 և 57.1 կետերով սահմանված դրույթների կիրառելիությունը պարզաբանելու նպատակով տրվել է ««Գնումների մասին» օրենքի 5-րդ հոդվածի 1-ին մասի 6-րդ և 8-րդ կետերի և նշված որոշմամբ հաստատված կարգի 33-րդ, 57-րդ և 57.1 կետերի կիրառման վերաբերյալ» ՀՀ ֆինանսների նախարարի 17/04/2023թ. N1 պաշտոնական պարզաբանումը (կցվում է), որը հրապարակված է նաև տեղեկագրի՝ «Օրենսդրություն» բաժնի «Պաշտոնական պարզաբանումներ» ենթաբաժնում.
* ՀՀ կառավարության 22.03.2026թ. N 1032-Ն որոշմամբ սահմանվել է, որ տվյալ տարվա ընթացքում ստանձնած ֆինանսական պարտավորությունների կատարման համար ՀՀ օրենսդրությամբ նախատեսված փաստաթղթերը գանձապետարանն ընդունում է մինչև տվյալ տարվա նախավերջին աշխատանքային օրը ներառյալ.
* «Գնումների մասին» օրենքի 28-րդ հոդվածի 2-րդ մասի 2-րդ կետի «բ» պարբերության, ինչպես նաև նշված կարգի 32-րդ կետի 1-ին ենթակետի «թ» պարբերության և 71-րդ կետի համաձայն, եթե գնումն իրականացվում է մեկ անձից գնման ձևով, ապա պարտադիր է հրավերով մասնակցից հիշյալ նորմերով սահմանված պայմաններով իրական շահառուների վերաբերյալ տեղեկություններ պահանջելը և այն պայմանագիր կնքելու որոշման մասին հայտարարության հետ միաժամանակ տեղեկագրում հրապարակելը:
* թղթային եղանակով կազմակերպվող գնման գործընթացների շրջանակում ՀՀ ռեզիդենտ հանդիսացող բաժնետիրական և սահմանափակ պատասխանատվությամբ ընկերությունների կողմից չեն կնքվում ինչպես հայտում ներառվող՝ վերջիններիս կողմից հաստատվող փաստաթղթերը, այնպես էլ տուժանքի համաձայնագրերը և վճարման պահանջագրերը, պայմանագիրը և դրա կատարման շրջանակում պատվիրատուին ներկայացվող հանձնման-ընդունման արձանագրությունը.
* Էլեկտրոնային եղանակով կազմակերպվող գնման գործընթացների շրջանակում ընտրված մասնակից ճանաչված ՀՀ ռեզիդենտ հանդիսացող բաժնետիրական և սահմանափակ պատասխանատվությամբ ընկերությունների կողմից չեն կնքվում տուժանքի համաձայնագրերը և վճարման պահանջագրերը, պայմանագիրը և դրա շրջանակում պատվիրատուին ներկայացվող հանձնման-ընդունման արձանագրությունը:

Խնդրում ենք սույն գրության պատճենը տրամադրել՝

- պետական կառավարման մարմնի համակարգում գործող ՓԲԸ-ներին, ՊՈԱԿ-ներին և հիմնադրամներին.

- նաև մարզի վարչական սահմաններում գտնվող համայնքներին և վերջիններիս համակարգում գործող ՓԲԸ-ներին, ՀՈԱԿ-ներին և հիմնադրամներին:

|  |  |  |
| --- | --- | --- |
| ՀԱՐԳԱՆՔՈՎ՝ |  |  |
|  | ԷԴՈՒԱՐԴ ՀԱԿՈԲՅԱՆ |

Կատարող՝ Ա. Աղաջանյան

Հեռ. (011) 800 258